**Matti Juhani Alahuhta** (s. 22. kesäkuuta 1952 Alahärmä) on suomalainen yritysjohtaja. Hän oli Koneen toimitusjohtaja vuosina 2005–2014. Alahuhta on jatkanut toimitusjohtajakautensa jälkeen Koneen hallituksessa, jossa on istunut vuodesta 2003.

Alahuhdan aikana Kone kaksinkertaisti maailmanlaajuisen markkinaosuutensa ja sen markkina-arvo kuusinkertaistui. Ennen Konetta Alahuhta teki pitkän uran Nokiassa. Koulutukseltaan hän on tekniikan tohtori.

Tausta ja ura
-------------

Alahuhdan isä oli rakennusmestari ja äiti peruskoulunopettaja. Alahuhta kirjoitti ylioppilaaksi Vaasan lyseon lukiosta vuonna 1971. Vuonna 1976 hän valmistui Teknillisestä korkeakoulusta diplomi-insinööriksi ja väitteli tekniikan tohtoriksi vuonna 1990. Hänen väitöskirjansa otsikko oli *Global growth strategies for high technology challengers*. Vuonna 2007 Alahuhta promovoitiin Tampereen teknillisen yliopiston kunniatohtoriksi.

Alahuhta työskenteli eri tehtävissä Nokiassa vuodet 1975–2004 lukuun ottamatta vuosia 1982–1984, jolloin hän oli Rank Xeroxin myyntijohtaja. Nokiassa hän oli johtokunnan jäsen vuosina 1993–2004, varatoimitusjohtaja vuonna 2004, toimitusjohtaja Nokia Mobile Phonesissa 1998–2003, toimitusjohtaja Nokia Telecommunicationsissa 1993–1998 ja eri tehtävissä Nokia Telecommunicationsissa 1984–1992 ja Nokia Elektroniikassa 1975–1982.

Luottamustehtävät
-----------------

Alahuhta on DevCo Partners Oy:n hallituksen puheenjohtaja vuodesta 2014. Hän on hallituksen jäsen Koneessa ja AB Volvossa. Hän on toiminut myös ABB:n, Metso Outotecin, UPM:n ja British Telecomin hallituksissa. 

Alahuhta on ollut myös Aalto-yliopiston, sveitsiläisen International Institute for Management Developmentin (IMD), Elinkeinoelämän keskusliiton, Elinkeinoelämän keskusliiton vaalivaliokunnan, Teknologiateollisuus ry:n, Suomen Sähkö- ja elektroniikkateollisuuden liiton ja Teknologiateollisuuden 100-vuotissäätiön hallitusten puheenjohtaja, sekä Tekesin hallituksen varapuheenjohtaja ja EVA/ETLA:n hallituksen jäsen.

Tunnustukset
------------

Vuonna 1993 Alahuhdalle myönnettiin Suomen Valkoisen Ruusun I luokan ritarimerkki ja vuonna 2003 komentajamerkki. Vuonna 2013 hänelle myönnettiin ritarikunnan toiseksi korkein I luokan komentajamerkki. Keskuskauppakamari palkitsi Alahuhdan marraskuussa 2013 rautaisella ansiomerkillä "huomattavista ansioista Suomen kansainvälisen yritystoiminnan kehittäjänä sekä suomalaisen osaamisen ja modernin johtajuuden edistäjänä".

Euroopan talouslehtien yhdistys (EBP), johon kuuluvat muun muassa talouslehdet Financial Times, The Wall Street Journal Europe, Handelsblatt, Les Echos ja Kauppalehti, valitsi Alahuhdan vuoden 2009 eurooppalaiseksi yritysjohtajaksi. Yhdistys perusteli valintaansa Alahuhdan ansioilla Koneen luotsaamisessa toimialansa johtavaksi yritykseksi. Alahuhta sijoittui ensimmäiseksi Suomen Thinkers 20 -listalla Nordic Business Report -lehden valitessa Suomen suurimpia bisnesajattelijoita elokuussa 2012. Alahuhta sai Pallas Athene -palkinnon luovan osaamisen edistämisestä helmikuussa 2019.

Yksityiselämä
-------------

Alahuhta on ollut naimisissa vuodesta 1978 ja hänellä on kaksi lasta. Hänen tyttärensä on Marimekon toimitusjohtajaksi vuonna 2015 valittu Tiina Alahuhta-Kasko.

Lähteet
-------

1. ↑  Suomen 100 suurituloisinta 2008 *Ilta-Sanomat*.  2.11.2009. Viitattu 26.7.2015.
2. 1 2  Kuka:Matti Alahuhta  31.12.2012. Helsingin Sanomat. Viitattu 26.7.2015.
3. ↑  Matti Alahuhta lopettaa Koneen toimitusjohtajana *MTV Uutiset*.  28.1.2014. Viitattu 24.4.2014.
4. ↑  Hallitus Kone. Viitattu 24.4.2014.
5. 1 2  Salonen, Juha: Koneen ja Nokian luottomiehelle jälleen presidentin tunnustus *HS.fi*.  3.12.2013. Viitattu 26.7.2015.
6. ↑  Pietiläinen, Tuomo: Matti Alahuhdan tehtävä: Suomen pelastaminen *HS.fi*.  28.9.2014. Viitattu 26.7.2015.
7. 1 2  Dr. Matti Alahuhta, CV (pdf) Logistiikkayritysten liitto ry. Viitattu 26.7.2015. (englanniksi)
8. ↑  TTY vihkii 12 kunniatohtoria *MTV Uutiset*.  24.5.2007. Viitattu 26.7.2015.
9. ↑  CV Outotec. Viitattu 12.10.2013.
10. ↑  Tiimi DevCo Partners. Viitattu 13.8.2015.
11. ↑  Matti Alahuhta valittiin EK:n puheenjohtajaksi *Taloussanomat*.  25.11.2014. Viitattu 26.3.2015.
12. ↑  Matti Alahuhta ja Pekka Nuuttila palkittiin ansiomerkeillä *Keskuskauppakamari.fi*.  28.11.2013. Viitattu 24.4.2014.
13. ↑  Koneen Alahuhdasta vuoden 2009 yritysjohtaja *YLE Uutiset*.  11.6.2009. Viitattu 11.6.2009.
14. ↑  Alahuhta bisnesajattelijoiden ykkönen, Ollila viides *Kauppalehti.fi*.  10.8.2012. Viitattu 26.7.2015.
15. ↑  Jenni Haukio palkittiin arvostetulla Pallas Athene -palkinnolla - asuvalinnoista kehuja *www.iltalehti.fi*. Viitattu 12.2.2019.
16. ↑  Vihma, Päivi: Alahuhta notkistaa Koneen *Talouselämä*.  31.3.2006. Viitattu 26.3.2015.
17. ↑  Oksanen, Jaana: Marimekon uusi toimitusjohtaja: Löysin oman intohimoni jo varhain *Taloussanomat*.  12.2.2015. Viitattu 26.3.2015.